ddrg/super_eurlex huggingface dataset:
20.

poudarja, da nadlegovanje na delovnem mestu pomeni resen napad na duševno in fizično zdravje osebe, zaradi česar se lahko le-ta počuti negotova pri delu in ji to v nekaterih primerih prepreči opravljanje dela; ugotavlja, da je veliko bolj verjetno, da bodo žrtve spolnega nadlegovanja ženske kakor moški; meni, da so kljub vsem dosedanjim prizadevanjem za zagotovitev politike ničelnega nadlegovanja v Parlamentu še vedno primeri spolnega nadlegovanja in da bi si bilo treba bolj prizadevati za preprečevanje spolnega nadlegovanja; zato ponovno poziva k izvajanju naslednjih ukrepov za izboljšanje politik proti nadlegovanju: (a) objaviti zunanjo oceno svetovalnega odbora, ki obravnava pritožbe zaradi nadlegovanja, ki zadevajo poslance; (b) zunanji in pregledno izbrani revizorji naj opravijo neodvisno oceno učinkovitosti obstoječega odbora Parlamenta za preprečevanje nadlegovanja, ki obravnava pritožbe uslužbencev o spolnem nadlegovanju, in po potrebi čim prej in pred koncem tega zakonodajnega obdobja predlagajo morebitne spremembe, da se zagotovi neodvisnost od političnih vplivov in uravnotežena zastopanost spolov ter preprečijo navzkrižja interesov v obstoječih strukturah; (c) zagotoviti celovitejšo in popolnejšo analizo pritožb in pravnih sredstev ter spremeniti sestavo svetovalnega odbora in odbora za preprečevanje nadlegovanja, da se zagotovi, da so formalni člani s polno glasovalno pravico neodvisni strokovnjaki z dokazanim strokovnim znanjem pri reševanju vprašanj nadlegovanja na delovnem mestu, vključno z zdravniki, terapevti in pravnimi strokovnjaki; (d) uvesti obvezno usposabljanje proti nadlegovanju za vse poslance in poskrbeti, da bo lahko dostopno, tudi z omogočanjem usposabljanja v vseh uradnih jezikih ali s tolmačenjem in ciljno usmerjenimi dejavnostmi ozaveščanja v posameznih delegacijah in političnih skupinah; (e) uvesti obvezno redno usposabljanje o politiki ničelnega nadlegovanja za vse, ki delajo v prostorih Parlamenta, kar jih bo opremilo za prepoznavanje in prijavljanje vseh oblik nadlegovanja, zlasti spolnega, ter jim dalo prilagojene informacije o podpornih strukturah, ki so jim na voljo, s čimer bodo te strukture postale širše znane in lažje dostopne;
—

ob upoštevanju Uredbe (EU) 2019/818 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju policijskega in pravosodnega sodelovanja, azila ter migracij in spremembi uredb (EU) 2018/1726, (EU) 2018/1862 ter (EU) 2019/816 (1), zlasti členov 28(5) in 69(6) Uredbe,
45.

ECB tudi poziva, naj zagotovi ustrezno ravnovesje med omogočanjem regulativnih finančnih inovacij na področju finančne tehnologije in zagotavljanjem finančne stabilnosti; prav tako poziva ECB, naj okrepi spremljanje razvoja kriptosredstev, da bi preprečila negativne učinke in s tem povezana tveganja v smislu finančne stabilnosti, monetarne politike ter delovanja in varnosti tržne infrastrukture in plačil; poudarja, da lahko razvoj kriptosredstev povzroča dodatne pomisleke glede kibernetske varnosti, pranja denarja, financiranja terorizma in drugih kriminalnih dejavnosti, povezanih z anonimnostjo kriptosredstev; ugotavlja, da je to tveganje mogoče ublažiti s sprejetjem ustrezne zakonodaje, kot je prihodnja uredba o trgih kriptosredstev (MiCA); je seznanjen z namero ECB, da bo oblikovala in izvajala ukrepe za ublažitev morebitnega negativnega vpliva stabilnih kovancev na plačila in finančno okolje EU;
16.

poziva Evropsko službo za zunanje delovanje in Komisijo, naj redno in pozorno spremljata učinek zakona o tujih agentih, zlasti da bi podrobno evidentirala organizacije in posameznike, ki so bili razglašeni za „tuje agente“ in kot taki tudi kaznovani, ter naj ocenita pravne spremembe zakona in njihov učinek na rusko civilno družbo; poziva EU in njene države članice, naj na vseh srečanjih z ruskimi predstavniki sistematično izražajo pomisleke glede zakona o tujih agentih in druge omejevalne zakonodaje proti civilni družbi in zagovornikom človekovih pravic ter naj Rusijo pozovejo k takojšnji razveljavitvi zakona o tujih agentih in uskladitvi zakonodaje z mednarodnimi zavezami in mednarodnimi standardi na področju človekovih pravic;
48.

meni, da je napredek na področju umetne inteligence pomembna priložnost za javni sektor pri odkrivanju in preprečevanju goljufij, na primer s povečanjem osrednje analitične zmogljivosti Komisije, saj je mogoče z orodji informacijske tehnologije enostavno nabirati, povezovati in analizirati potrebne podatke ter odkrivati morebitne nepravilnosti, goljufije in korupcijo; poziva Komisijo in države članice, naj uvedejo skupen, povezan in interoperabilen sistem za informacije in upravljanje, ki bo vključeval enotno orodje za rudarjenje podatkov in ocenjevanje tveganj, da bo mogoče dostopati do in analizirati ustrezne podatke in izboljšati zanesljivost kontrol, in ki bo na koncu v splošni rabi, tudi prek instrumenta za tehnično podporo;
10.

obsoja prekomerno uporabo in zlorabo sile proti političnim nasprotnikom in miroljubnim protestnikom; obžaluje uporabo ukrepov omejitve gibanja, kot sta policijska ura in prepoved javnih prireditev, pod pretvezo pandemije covida-19, da bi omejili svobodo izražanja, tiska in pravico do mirnega zbiranja; izraža zaskrbljenost zaradi stanja na področju svobode govora in svobode tiska v Kamerunu; obžaluje samovoljne aretacije in nadlegovanje novinarjev in opozicijskih politikov ter utišanje političnega nasprotovanja; poziva kamerunske oblasti, naj nemudoma in brezpogojno izpustijo politične nasprotnike, protestnike in vse druge državljane, ki so bili samovoljno aretirani in pridržani izključno iz političnih razlogov; obsoja kršitve temeljnih svoboščin;
41.

opozarja na vlogo zasebnega sektorja pri razvoju trajnostnih rešitev za Arktiko; poziva Komisijo, naj podpre naložbe evropskih podjetij v ključne sektorje, kot so proizvodnja energije iz obnovljivih virov, logistika in razvoj električnega omrežja, obenem pa opredeli naložbene priložnosti v okviru naložbenih in finančnih instrumentov EU, da bi evropskim podjetjem olajšali dostop do arktičnega trga; poudarja, kako pomembne so trgovina in naložbe v digitalno infrastrukturo, inovacije in gospodarski razvoj na Arktiki, pri katerih je potrebno tesnejše sodelovanje vladne, akademske in poslovne sfere; poziva EU, naj zmanjša tehnične ovire za trgovino, poveča sodelovanje s predstavniki podjetij ter spodbuja dodatno podporo Arktičnemu ekonomskemu svetu; vztraja, da morajo podjetja, ki delujejo v EU, pri vseh svojih poslovnih dejavnostih in odnosih z arktično regijo strogo spoštovati vodilna načela OZN o podjetništvu in človekovih pravicah ter zagotavljati učinkovite postopke potrebne skrbnosti v zvezi s človekovimi pravicami in okoljem; poziva te subjekte, naj v vseh fazah postopka zagotovijo učinkovita, smiselna in informirana posvetovanja s prizadetimi in potencialno prizadetimi deležniki, vključno z domorodnimi ljudstvi; poudarja, da bi vse gospodarske dejavnosti na Arktiki morale biti trajnostne, pri čemer bi bilo treba upoštevati njihov vpliv na okolje, zlasti na podnebne spremembe, pa tudi njihove družbene posledice; poleg tega poudarja, da je treba dodatno spodbujati trajnostni regionalni razvoj, ki bo koristil tistim, ki živijo na Arktiki, nizkoogljične dejavnosti, znanje in krožno gospodarstvo;
117.

poudarja svoje stališče, da je treba pri generacijski pomladitvi upoštevati cilje evropskega zelenega dogovora in zagotoviti digitalni prehod tudi v modrem gospodarstvu; ugotavlja, da to ne pomeni le privabiti mlade v ribiški sektor, temveč tudi zagotoviti, da so ustrezno obveščeni in usposobljeni, ponuditi jim je treba privlačne poklicne možnosti in priložnosti za izboljšanje njihovega osebnega položaja s povečanjem prihodka in zagotavljanjem njegove trajnosti, prispevati k povezanosti njihovih lokalnih skupnosti, zlasti v najbolj oddaljenih obalnih regijah in v tistih z manj zaposlitvenimi priložnostmi, da si bodo lahko prizadevali za gospodarske, družbene in okoljske spremembe na teh območjih, hkrati pa krepiti vlogo žensk v tej panogi z večjo mobilnostjo in zaposlitvenimi možnostmi po vsej EU brez težav ali omejitev pri priznavanju njihovih veščin in usposobljenosti; meni, da generacijska pomladitev ne bi smela povzročiti konflikta med generacijami in bi morala vključevati ribiče vseh starosti, da bi zagotovili ravnovesje pri ekološkem in digitalnem prehodu ter da se ne bi izgubila zapuščina izkušenj;
24.

pozdravlja nedavne sklope sankcij, ki jih je Svet uvedel proti članom Tatmadava in njihovim podjetjem, ter poziva Svet, naj še naprej uvaja ciljno usmerjene in stroge sankcije, da bi hunti prekinili življenjsko pomembne vezi in hkrati zagotovili, da to ne bo škodilo prebivalstvu Mjanmara; meni, da mora mednarodna skupnost še naprej sprejemati dodatne ukrepe proti vojski in njenim voditeljem in jim povzročati stroške, dokler ne spremenijo svojega delovanja, ter zagotoviti vrnitev demokracije; poudarja, da morajo vse države članice EU okrepiti in izvrševati sankcije proti vsem državnim podjetjem v Mjanmaru, zlasti v lesni industriji in industriji dragih kamnov; poziva Komisijo, naj zagotovi, da bodo nacionalne kazni, naložene državam članicam in pridruženim državam za kršitve sankcij EU, učinkovite; poudarja, da bi bilo treba za to zamrzniti sredstva in prepovedati mednarodne finančne transferje obema državnima bankama, in sicer banki Myanmar Foreign Trade Bank ter banki Myanmar Investment and Commercial Bank, prek katerih se zbirajo vse tuje valute, ter na seznam sankcij uvrstitvi naftno in plinsko podjetje v državni lasti, ki hunti omogoča največji pritok tuje valute;
27.

opozarja, da so pravice LGBTIQ človekove pravice; ponovno poziva države članice, zlasti Madžarsko, naj poskrbijo, da bodo veljavna zakonodaja o izobraževanju in informacije, ki so na voljo mladoletnikom, v celoti skladne s temeljnimi pravicami, zapisanimi v pravu EU in mednarodnem pravu, ter naj zagotovijo dostop do celovite vzgoje o spolnosti in odnosih, ki je znanstveno natančna, temelji na dokazih, je primerna starosti in brez predsodkov; želi spomniti, da bi morale objavljene informacije odražati raznolikost spolnih usmerjenosti, spolne identitete, spolnega izraza in spolnih značilnosti, da bi preprečili napačne informacije, ki temeljijo na stereotipih ali predsodkih; poziva Komisijo, naj sprejme vse nujne ukrepe, da zagotovi upoštevanje temeljnih pravic na Madžarskem; poziva institucije EU in države članice, naj nasprotujejo sovražnemu govoru do LGBGTIQ, zlasti ko prihaja od vlad in politikov;
24.

poudarja, da je odločitev o nasprotju interesov pri kandidatih za komisarje pred predstavitvami še vedno demokratična in institucionalna pristojnost Odbora Parlamenta za pravne zadeve; v zvezi s tem poudarja, da bi bilo treba prihodnjemu neodvisnemu organu EU za etiko podeliti ustrezna preiskovalna pooblastila, pa tudi pooblastilo, da zahteva in pridobi upravne dokumente, da bo lahko pripravil dovolj utemeljeno in z dokumenti podprto oceno; poudarja, da je treba pri preverjanju znakov nasprotja interesov v celoti spoštovati pravila o varstvu zaupnosti, zasebnosti in osebnih podatkov; meni, da bi moral imeti Odbor za pravne zadeve več časa in da bi moral sicer v celoti ohraniti pristojnosti na tem področju ter odločitev o obstoju nasprotja interesov pri kandidatih za komisarje sprejeti potem, ko bi od neodvisnega organa EU za etiko prejel nezavezujoča, natančna in utemeljena priporočila, s čimer bi se okrepilo tudi njegovo delovanje; meni, da bi moral Odbor za pravne zadeve nazadnje razpravljati o priporočilih neodvisnega organa EU za etiko; meni, da bi bilo treba ta priporočila objaviti skupaj z izjavami kandidatov za komisarje o finančnih interesih; meni, da bi bilo treba poleg pregleda izjav kandidatov za komisarje, ki ga opravi Odbor za pravne zadeve, na splošno preučiti tudi nasprotja interesov pred in med javno funkcijo ali zaposlitvijo in po njej za vse institucije, organe, urade in agencije Unije; meni tudi, da bi bilo treba organu zagotoviti zadostna sredstva, orodja ter znanja in spretnosti, da bo lahko navzkrižno preverjal in iskal potrebne informacije ter po potrebi zahteval dodatne;
21.

poudarja, da so predhodne ocene učinka skupaj s posvetovanjem z deležniki pomembno orodje za sprejemanje odločitev na podlagi informacij ter za spoštovanje načel subsidiarnosti in sorazmernosti ter spodbujanje odgovornosti in učinkovitosti; poudarja, da je treba promovirati in spodbujati reden dialog ter ustrezno in pregledno posvetovanje z vsemi ustreznimi deležniki; pozdravlja uporabo orodij za boljšo pripravo zakonodaje in sodelovanje z različnimi strokovnjaki na ravni EU pri pripravi ocen učinka; poudarja, da je treba ta orodja poenostaviti, da jih bodo deležniki lažje razumeli in uporabljali; poudarja, da je nujno treba izboljšati ocene učinka na splošno na področju subsidiarnosti in sorazmernosti; poudarja, da je treba pri vseh ocenah učinka, ocenah in preverjanjih ustreznosti pripraviti analizo subsidiarnosti in sorazmernosti; pozdravlja uporabo instrumentov, kot sta program ustreznosti in uspešnosti predpisov (REFIT) ter Odbor za regulativni nadzor, ki od leta 2017 opredeljujeta možnosti za poenostavitev in zmanjšanje nepotrebnih stroškov, preden Komisija predlaga revizijo veljavnega akta; pozdravlja tudi vključitev tako pripravljenih pobud v letne delovne programe Komisije ter njihovo spremljanje v okviru pregleda stanja v programu REFIT; pri tem ugotavlja, da je v delovni program Komisije za leto 2020 vključenih 44 pobud iz programa REFIT; poudarja, da bi morali taki postopki celostno in uravnoteženo upoštevati gospodarske, okoljske in socialne učinke in uporabljati kvalitativne in kvantitativne analize ter obravnavati stroške neharmonizacije na ravni EU; poudarja, da je mogoče instrumente za nadzor dodatno podpreti in okrepiti na druge načine, kot je platforma Pripravljeni na prihodnost ali podobne namenske platforme; meni, da bi bilo treba platformo REFIT razširiti, da bi poleg regulativnih bremen zajemala vprašanja subsidiarnosti in sorazmernosti; opozarja, da priprava zakonodaje, ki bo kos izzivom prihodnosti, med drugim pomeni skrb za ekonomsko, socialno in okoljsko trajnostnost; pozdravlja, da sta ti načeli vključeni v pregled kakovosti, ki ga pripravlja Odbor za regulativni nadzor; vendar poudarja, da je mogoče neodvisnost odbora še povečati;
E.

ker so v zelo slabih razmerah samovoljno pridržani tudi iranski državljani; ker sodišča obtožencem pogosto odrekajo pošteno sojenje in jim omejujejo pravno svetovanje ter obiske predstavnikov konzulatov, OZN in humanitarnih organizacij; ker sodbe pogosto temeljijo na neutemeljenih obtožbah; ker iranski pravosodni sistem in tamkajšnji sodniki še zdaleč niso neodvisni in ne izpolnjujejo mednarodnih standardov; ker iranske oblasti niso preiskale obtožb o mučenju in drugih resnih kršitvah pravic pridržanih; ker se sodni pregon izrablja za utišanje zagovornikov človekovih pravic;
2.

poziva, naj se trenutno osnovno financiranje mreže Euranet Plus podaljša v obliki prehodnega sporazuma o nepovratnih sredstvih za vsaj dve leti, da bi mreži omogočili oblikovanje dolgoročnega strateškega načrta za nadaljnji razvoj mreže do koca leta 2027, da bi razširila svoje članstvo ter geografsko in jezikovno pokritost, se pripravila na digitalni prehod ter vlagala v dodatne izboljšave svojih proizvodov in storitev; poziva Generalni direktorat Komisije za komunikacijska omrežja, vsebine in tehnologijo (GD CONNECT) in za proračun (GD BUDG), naj oblikujeta medinstitucionalno delovno skupino z mrežo Euranet Plus in odborom CULT, da bi poiskali ustrezne tehnične rešitve za izvajanje večletnega operativnega okvira; poudarja, da bodo ti prehodni ukrepi organizaciji omogočili, da se pripravi na konkurenčen večletni proces, ki bi se lahko začel v vletu 2024; poudarja, da bo ta pristop ustvaril največjo dodano vrednost v smislu trajnostnosti, učinkovitosti in smotrne uporabe javnega financiranje EU, v primerjavi s kratkoročnimi postopki, ki upravičencev ne bodo samo prisilili v življenje iz roke v usta, temveč imajo tudi višje administrativne stroške;
23.

poziva Komisijo, naj oceni, ali je v nacionalnih načrtih za okrevanje in odpornost dovolj pozornosti namenjene ukrepom za otroke in mlade, in naj poskrbi za to, zlasti v državah, kjer so bile ugotovljene strukturne težave na področjih, kot so zgodnje opuščanje šolanja, brezposelnost mladih, revščina otrok in predšolska vzgoja; vztraja, da bi morale reforme in naložbe v mlade spodbujati razvoj kompetenc, ne samo nakupa opreme, in da bi jih bilo treba uskladiti z jamstvom za mlade in drugimi nacionalnimi ukrepi – to velja zlasti za reforme in naložbe, povezane z izpopolnjevanjem, prekvalifikacijo, izobraževanjem, poklicnim usposabljanjem in dualnim izobraževanjem, digitalnimi kompetencami, vseživljenjskim učenjem, aktivnimi politikami trga dela ter politikami za dostop in priložnosti otrok in mladih in politikami za premoščanje generacijske vrzeli; poudarja, da bi bilo treba reforme in naložbe za otroke uskladiti z načeli jamstva za otroke in se osredotočiti na pravico in dostop vseh otrok, ki živijo v revščini, do visokokakovostnih storitev, brezplačnega zdravstvenega varstva, brezplačnega izobraževanja, brezplačnega otroškega varstva, dostojnega bivališča in ustrezne prehrane;
9.

meni, da bi morali EU in Bolivija nadaljevati in povečati zavezanost in dialog v okviru pogajanj o GSP+, saj je Bolivija edina država Andske skupnosti, ki še ni sklenila sporazuma z EU; meni, da bi morala EU Bolivijo še naprej podpirati in biti pripravljena na nadaljnje sodelovanje, če bodo sprejeti jasni ukrepi za izboljšanje razmer in se bodo spoštovali demokracija, pravna država in človekove pravice;
16.

poziva Komisijo, naj v skladu s svojim akcijskim načrtom za izvajanje evropskega stebra socialnih pravic pripravi predlog za revizijo barcelonskih ciljev in evropskega okvira kakovosti za predšolsko vzgojo in varstvo, da bi podprla nadaljnjo konvergenco med državami članicami k višjim standardom na področju predšolske vzgoje in varstva; poudarja, da morajo pobude EU podpirati spletno učenje in učenje na daljavo za prožnejše in bolj vključujoče osnovno in srednje izobraževanje, hkrati pa je treba ohraniti učenje v živo kot primarno obliko izobraževanja, ki je zajamčeno dostopna vsem otrokom, zlasti invalidnim; poziva države članice, naj premostijo digitalni razkorak, obenem pa povečajo internetno povezljivost in ji dajo prednost na oddaljenih in podeželskih območjih, saj 10 % gospodinjstev v EU še vedno nima dostopa do interneta; poziva k javno-zasebnemu partnerstvu na vseevropski ravni, da bi vlagali v zmanjševanje digitalnega razkoraka in otroke opolnomočili s pomočjo digitalnih in podjetniških spretnosti; poudarja, da je pomemben enak dostop do digitalne infrastrukture ter znanj in spretnosti za otroke, učitelje in starše v mestnih in podeželskih okoljih, da bi preprečili digitalni razkorak, pa tudi za otroke v oddaljenih in obrobnih regijah; poziva Komisijo in države članice, naj zagotovijo finančno podporo območjem, ki potrebujejo tehnološke nadgradnje in celovito digitalno usposabljanje za učitelje in učence, da bi jim omogočili prilagoditev na nove tehnologije;
69.

pozdravlja sprejetje gospodarskega in naložbenega načrta ter zelene agende za Zahodni Balkan v podporo zelenemu in digitalnemu prehodu regije ter za spodbujanje širšega regionalnega in čezmejnega sodelovanja in energetske varnosti; opozarja na njun potencial za izboljšanje javne infrastrukture in regionalne povezljivosti, zlasti prek železniškega in avtocestnega koridorja VIII do Bolgarije, povezovalnih plinovodov s Kosovom, Srbijo in Grčijo, skupaj s projektom terminala za utekočinjeni zemeljski plin (UZP) v Aleksandrupolisu; ponavlja, kako pomembno je razviti letalske povezave v državah Zahodnega Balkana ter med njimi in državami članicami EU; poudarja, da morajo naložbe gospodarskega in naložbenega načrta prispevati k ciljem Pariškega sporazuma in ciljem EU glede razogljičenja ter vključevati predhodne presoje vplivov na okolje; poudarja strateški pomen krepitve povezljivosti in gospodarskega povezovanja med Severno Makedonijo in njenimi sosedami;
10.

je zaskrbljen, ker je sedanji regulativni organ v Belorusiji (Gosatomnadzor – oddelek za jedrsko varnost in varstvo pred sevanjem ministrstva za izredne razmere) pod stalnim političnim pritiskom in nima zadostne formalne in vsebinske neodvisnosti, zato so pregledni in natančni medsebojni strokovni pregledi ključnega pomena tudi v operativni fazi obrata; zato poudarja, da so pregledni in natančni medsebojni strokovni pregledi ključnega pomena tudi v operativni fazi obrata;
34.

poziva Komisijo in države članice, naj v mednarodnih pogajanjih o sporazumu za ohranjanje in trajnostno rabo biotske raznovrstnosti na območjih, ki so zunaj nacionalne jurisdikcije, in v okviru regionalnih organizacij za upravljanje ribištva zagovarjajo ambiciozen globalni mehanizem za vzpostavitev morskih zavarovanih območij na odprtem morju ali območjih zunaj nacionalne jurisdikcije in po sklenitvi sporazuma o morski biotski raznovrstnosti zunaj nacionalne jurisdikcije prevzamejo proaktivno vlogo pri oblikovanju novih učinkovitih upravljavskih orodij za upravljanje posameznih območij, vključno z morskimi zavarovanimi območji na odprtem morju; opozarja, da mora biti določitev morskih zavarovanih območij na območjih, ki so zunaj nacionalne jurisdikcije, podprta s socialno-ekonomsko in ekološko oceno učinka, ki temelji na najboljših razpoložljivih znanstvenih mnenjih;
108.

priznava, da se je mobilnost delovne sile med Ukrajino in EU povečala, saj se je iz države izselilo med 2,2 in 2,7 milijona posameznikov, kar je med 13 in 16 % vseh zaposlenih v Ukrajini, to pa po eni strani prispeva k zmanjševanju razpoložljive delovne sile v Ukrajini in pomanjkanju delovne sile v nekaterih poklicih, po drugi strani pa predstavlja enega od dejavnikov, ki spodbujajo rast plač tistih delavcev, ki ostanejo v državi, in vir dotoka nakazil izseljencev, ki opazno vpliva na ukrajinsko gospodarstvo, saj gre za znesek v višini več kot 8 % BDP; poziva k nadaljnji analizi gospodarskih in družbenih koristi ter posledic odseljevanja delovne sile po letu 2014 na gospodarstva in sisteme socialne varnosti v Ukrajini in državah članicah; poudarja, da je nujno potreben vladni pristop k razvoju delovnega okolja, ki bo zagotavljal dostojne delovne pogoje za zaposlene v ukrajinskih podjetjih, vključno z zdravjem in varnostjo pri delu, uradno prijavljena delovna mesta s kritjem državnih prispevkov za socialno varnost, pravočasno izplačilo celotnih plač, pravico do članstva v sindikatu in zastopanja interesov ter tvorna kolektivna pogajanja o zavezujočih kolektivnih pogodbah; ponovno poudarja, da je treba obravnavati beg možganov iz Ukrajine s spodbujanjem kakovostnih in vključujočih programov izobraževanja in usposabljanja ter z ustvarjanjem zaposlitvenih možnosti, da bi mladim in družinam zagotovili družbeno-ekonomske perspektive v njihovih lokalnih skupnostih;